LPNกำไรเจ๋งอีกไกลเสนาฯแย่ต้นทุนเพิ่ม
2 อสังหาริมทรัพย์ไตรมาสแรกออกมาตามคาด LPNกำไรสูงลิ่ว50% SENA แย่ทรุด 50% เหตุค่าใช้จ่ายเพิ่มขึ้นบาน
20 ส.ค. 2554

2 อสังหาริมทรัพย์ไตรมาสแรกออกมาตามคาด LPNกำไรสูงลิ่ว50% SENA แย่ทรุด 50% เหตุค่าใช้จ่ายเพิ่มขึ้นบาน 
นายโอภาส ศรีพยัคฆ์ กรรมการผู้จัดการบริษัท แอล.พี.เอ็น.ดีเวลลอปเมนท์ (LPN) เปิดเผยถึงผลประกอบการงวดไตรมาสแรกปี 2554 มีกำไรสุทธิ 405.60 ล้านบาท คิดเป็นกำไรหุ้นละ 0.27 บาท เพิ่มขึ้น 49.71% จากช่วงเดียวกันปีก่อน แต่ถ้าเทียบกับไตรมาส 4 ปี 2553 กำไรลดลง 32% นับว่าใกล้เคียงกับที่นักวิเคราะห์คาด
รายได้ที่เพิ่มขึ้นจากช่วงเดียวกันของปีก่อนประมาณ 72% และอัตรากำไรขั้นต้น 33.39% สูงขึ้นจากช่วงเดียวกันของปีก่อน เนื่องจากการบริหารต้นทุนวัสดุก่อสร้างล่วงหน้าและต้นทุนทางตรง




สำหรับแนวโน้มผลประกอบการในไตรมาส 2 มีโอกาสที่จะมีรายได้สูงกว่าช่วงเดียวกันของปีก่อน หลังเปิดตัวโครง การใหม่อีก 3 โครงการ ขณะที่ไตรมาสแรกเปิดตัว 5 โครงการซึ่งรวมทั้งปีนี้ บริษัทยังคงเป้ารายได้ที่ 1.2 หมื่นล้านบาท ยอดขายที่ 1.6 หมื่นล้านบาท ซึ่งไตรมาสแรกบริษัทมียอดขายแล้ว 3,600 ล้านบาท
“บริษัทได้กำหนดแนวทางการดำเนินงานในปี 2554 ให้รายได้เติบโต 25% และยังคงให้ความสำคัญกับการบริหารต้นทุน ควบคุมค่าใช้จ่าย ซึ่งจะมีส่วนผลักดันให้เกิดการเปลี่ยนแปลงการดำเนินธุรกิจส่งผลให้บริษัทเติบโตต่อเนื่อง”
นอกจากนั้น ที่ประชุมคณะกรรมการบริษัทยังอนุมัติให้ลงทุนในบริษัท ลุมพินี พร็อพเพอร์ตี้ เซอร์วิส แอนด์ แคร์ทุนจดทะเบียน 1 ล้านบาท ประกอบกิจการบริการทำความสะอาด
ด้านนางวีรพร ไชยสิริยะสวัสดิ์ รองกรรมการผู้จัดการบริษัท เสนาดีเวลลอปเม้นท์ (SENA) กล่าวว่า ไตรมาสแรกปีนี้บริษัทมีกำไรสุทธิ 40ล้านบาท หรือ 0.06 บาท ลดลง 49.90% จากช่วงเดียวกันของปีก่อนแม้ว่ารายได้เพิ่มขึ้นเล็กน้อย แต่ค่าใช้จ่ายการขายและการบริหารเพิ่มขึ้นถึง 184%
ทั้งนี้ LPN และ SENA มีกำไรไตรมาสแรกปีนี้เป็นไปตามที่นักวิเคราะห์คาดการณ์ ว่ากลุ่มที่อยู่อาศัยจะรายงานกำไรสุทธิลดลงทั้งรายไตรมาสและรายปีประมาณ 514% โดยมีเพียง LPN เท่านั้นที่จะรายงานกำไรสุทธิเพิ่มขึ้นอย่างแท้จริง เนื่องจากมีการรับรู้รายได้โครงการคอนโดมิเนียม ขณะที่ไตรมาสแรกปี 2553 กลุ่มนี้กำไรสุทธิพุ่งขึ้นแรงเพราะมีการเร่งการใช้สิทธิกระตุ้นอสังหาริมทรัพย์ตามมาตรการของรัฐบาล